**Poročilo o BK za l. 2019**

V letošnjem, osmem letu delovanja našega bralnega krožka smo na 12 srečanjih spoznavali 15 novih slovenskih avtorjev (A. Rebula, Z. Tavčar, E. Fritz, N. Pirjevec, S. Pavček, M. Pavček, V. Zupan, B. Žakelj, J. Virk, M. Žagar, A. Furlan, S. Furlan Seaton, P. Sturman, V. P. Štefanec, V. Simoniti ) in tako dopolnili vedenje o slovenski književni ustvarjalnosti z novimi imeni, spregovorili o novih literarnih delih in aktualnih odzivih na spreminjajočo se družbeno stvarnost, ki hote ali nehote vpliva tudi na življenje vsakega izmed. Kot vsa leta doslej smo tudi letos prebirana dela dopolnjevali s pogovori o novostih na našem knjižnem trgu in novih delih avtorjev, ki smo jih spoznavali že v prejšnjih letih, z razmišljanji o tujem prevedenem leposlovju in pogovori o delih z drugih področij ustvarjanja, ki so zbudila pozornost naših članov.

Tudi letos smo dogajanje v krožku obogatili s strokovno ekskurzijo, ki so jo tokrat spet organizirali člani prijateljskega mariborskega kulturnega društva Vedrina – in sicer na Vodnikovo domačijo v Šiški, potem pa na Visoko in v Žiri, na srečanje s publicistko in pisateljico Mileno Miklavčič .

In tudi letos smo spoznavanje sodobne literature obogatili še z dvema literarnima večeroma v Cankarjevi knjižnici na Vrhniki - ob kulturnem prazniku smo prisluhnili pesnicam Saši Pavček, Maji Vidmar in Alji Adam, v oktobru pa Bronji Žakelj, ki je predstavljala svojo s Kresnikom nagrajeno knjigo.

Dvakrat smo svojo dejavnost predstavili tudi širši javnosti - prvič 25. aprila na 5. mednarodnem festivalu znanja in kulture starejših v Domžalah, in sicer v okviru strokovnega posveta mreže SUTŽO: Starejši, učenje, umetnost s sodelovanjem na okrogli mizi Umetnostno ustvarjanje starejših: zakaj, čemu, kako?, kjer sem z mislijo: Vezi, ki jih ustvarja branje, sežejo daleč spregovorila o pomembnosti branja. Drugič pa sem naš bralni krožek predstavila 7.10. v okviru predstavitve našega društva DVIG na Vrhniki.

Prebiranje novih del in spoznavanje novih avtorjev nam je prineslo tudi nova spoznanja o bogastvu in živopisnosti slovenske besedne ustvarjalnosti, ki se z raznolikostjo obravnavanih tem uspešno vključuje v sodobne literarne tokove ter jih dopolnjuje in bogati tudi s slovenskimi odzivi na hitro in nezadržno spreminjanje sveta okoli nas.

Dragomer, 9. 2. 2019 Alenka Logar Pleško